พระราชกฤษฎีกาเปลี่ยนแปลงเขตอำนาจศาลแขวงนครราชสีมา พ.ศ. 2527
พระราชกฤษฎีกา
พระราชกฤษฎีกา
เปลี่ยนแปลงเขตอำนาจศาลแขวงนครราชสีมา
พ.ศ. ๒๕๒๗[๑]
 

ภูมิพลอดุลยเดช ป.ร.
ให้ไว้ ณ วันที่ ๓
พฤษภาคม พ.ศ. ๒๕๒๗
เป็นปีที่ ๓๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงนครราชสีมา

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทยและมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า
พระราชกฤษฎีกาเปลี่ยนแปลงเขตอำนาจศาลแขวงนครราชสีมา พ.ศ. ๒๕๒๗

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๑ มิถุนายน พ.ศ. ๒๕๒๗เป็นต้นไป

มาตรา ๓
ให้ศาลแขวงนครราชสีมาในจังหวัดนครราชสีมา
ซึ่งมีเขตอำนาจในอำเภอเมืองนครราชสีมา อำเภอขามทะเลสอ อำเภอครบุรี อำเภอโชคชัย
อำเภอโนนไทย อำเภอโนนสูง อำเภอปักธงชัย อำเภอพิมาย อำเภอสีคิ้ว อำเภอสูงเนิน
และอำเภอเสิงสาง มีเขตอำนาจเฉพาะในอำเภอเมืองนครราชสีมา อำเภอขามทะเลสอ
อำเภอครบุรี อำเภอโชคชัย อำเภอโนนไทยอำเภอโนนสูง อำเภอปักธงชัย อำเภอพิมาย และอำเภอเสิงสาง
เท่านั้น

มาตรา ๔
บรรดาคดีของเขตท้องที่อำเภอสีคิ้วและอำเภอสูงเนินที่ค้างพิจารณาอยู่ในศาลแขวงนครราชสีมาในวันเปิดทำการศาลจังหวัดสีคิ้ว
ซึ่งจัดตั้งขึ้นตามกฎหมายว่าด้วยการจัดตั้งศาลจังหวัดที่อำเภอสีคิ้วจังหวัดนครราชสีมา
ให้คงพิจารณาพิพากษาในศาลแขวงนครราชสีมา

มาตรา ๕
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ประจวบ สุนทรางกูร
รองนายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งศาลจังหวัดสีคิ้วขึ้นตามพระราชบัญญัติจัดตั้งศาลจังหวัดที่อำเภอสีคิ้ว
จังหวัดนครราชสีมา พ.ศ. ๒๕๒๕ และจะเปิดทำการในวันที่ ๑ มิถุนายน พ.ศ. ๒๕๒๗
แต่พระราชกฤษฎีกาเปลี่ยนแปลงเขตอำนาจศาลแขวง พ.ศ. ๒๕๒๐
ได้กำหนดให้ศาลแขวงนครราชสีมามีเขตอำนาจในอำเภอสีคิ้วและอำเภอสูงเนินด้วย
จึงทำให้ศาลทั้งสองศาลมีเขตอำนาจในท้องที่อำเภอสีคิ้วและอำเภอสูงเนินซ้ำซ้อนกัน
กล่าวคือ
คดีที่เกิดขึ้นในท้องที่อำเภอสีคิ้วและอำเภอสูงเนินและเป็นคดีที่ไม่อยู่ในอำนาจศาลแขวงนครราชสีมา
ต้องดำเนินกระบวนพิจารณาที่ศาลจังหวัดสีคิ้ว ซึ่งตั้งอยู่ที่อำเภอสีคิ้ว
แต่คดีที่เกิดขึ้นในท้องที่เดียวกันและเป็นคดีที่อยู่ในอำนาจศาลแขวงจะต้องไปดำเนินกระบวนพิจารณาที่ศาลแขวงนครราชสีมา
ซึ่งตั้งอยู่ที่อำเภอเมืองนครราชสีมา
ซึ่งจะทำให้เกิดความสับสนและไม่สะดวกแก่ประชาชนและเจ้าหน้าที่ที่เกี่ยวข้อง
สมควรแก้ไขเขตอำนาจศาลแขวงนครราชสีมามิให้คลุมถึงท้องที่อำเภอสีคิ้วและอำเภอสูงเนิน จึงจำเป็นต้องตราพระราชกฤษฎีกานี้





















ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓


[๑] ราชกิจจานุเบกษา
เล่ม ๑๐๑/ตอนที่ ๕๙/ฉบับพิเศษ หน้า ๓/๔ พฤษภาคม ๒๕๒๗